CELEX: 32020R0598
Language: sl
Date: 2020-04-30 00:00:00
Title: Izvedbena uredba Komisije (EU) 2020/598 z dne 30. aprila 2020 o dodelitvi pomoči za zasebno skladiščenje posnetega mleka v prahu in vnaprejšnji določitvi zneska pomoči

4.5.2020   
               
               
                  SL
               
               
                  Uradni list Evropske unije
               
               
                  L 140/34
               
            
         IZVEDBENA UREDBA KOMISIJE (EU) 2020/598
         z dne 30. aprila 2020
         o dodelitvi pomoči za zasebno skladiščenje posnetega mleka v prahu in vnaprejšnji določitvi zneska pomoči
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 18(2) Uredbe,
         ob upoštevanju Uredbe Sveta (EU) št. 1370/2013 z dne 16. decembra 2013 o opredelitvi ukrepov za določitev nekaterih pomoči in nadomestil v zvezi s skupno ureditvijo trgov za kmetijske proizvode (2) ter zlasti člena 4(2)(b) Uredbe,
         ob upoštevanju Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (3) ter zlasti člena 62(2)(b) Uredbe,
         ob upoštevanju naslednjega:
         
                     (1)
                  
                  
                     Zaradi trenutne pandemije COVID-19 in obsežnih omejitev gibanja, ki so jih uvedle države članice, se je povpraševanje po nekaterih proizvodih v sektorju mleka in mlečnih proizvodov močno zmanjšalo. Širjenje bolezni in vzpostavljeni ukrepi omejujejo razpoložljivost delovne sile, kar ogroža zlasti faze proizvodnje, zbiranja in predelave mleka. Poleg tega sta se z obveznim zaprtjem trgovin, tržnic na prostem, restavracij in drugih gostinskih obratov ustavili gostinska dejavnost ter dejavnost priprave in dostave hrane, kar je povzročilo znatne spremembe v vzorcih povpraševanja po mleku in mlečnih proizvodih. Gostinska dejavnost ter dejavnost priprave in dostave hrane tradicionalno zajemata med 10 % in 20 % porabe mleka in mlečnih proizvodov v Uniji, odvisno od proizvoda. Poleg tega kupci v Uniji in na svetovnem trgu preklicujejo pogodbe in odlagajo sklepanje novih pogodb v pričakovanju nadaljnjih znižanj cen.
                  
               
                     (2)
                  
                  
                     Zaradi tega se predelava surovega mleka delno preusmerja v proizvode v razsutem stanju z dolgim rokom uporabnosti, ki se lahko skladiščijo in za katere je potrebna manjša delovna intenzivnost, kot sta posneto mleko v prahu in maslo, katerih količina presega običajno povpraševanje na trgu.
                  
               
                     (3)
                  
                  
                     Da bi se zmanjšalo nastalo neravnovesje med ponudbo in povpraševanjem, je primerno dodeliti pomoč za zasebno skladiščenje posnetega mleka v prahu.
                  
               
                     (4)
                  
                  
                     Delegirana uredba Komisije (EU) 2016/1238 (4) in Izvedbena uredba Komisije (EU) 2016/1240 (5) določata pravila o izvajanju pomoči za zasebno skladiščenje. Če ni s to uredbo določeno drugače, bi se za pomoč za zasebno skladiščenje posnetega mleka v prahu morale uporabljati določbe Delegirane uredbe (EU) 2016/1238 in Izvedbene uredbe (EU) 2016/1240.
                  
               
                     (5)
                  
                  
                     Znesek pomoči bi bilo treba določiti vnaprej, da se omogoči hiter in prožen operativni sistem. V skladu s členom 4 Uredbe (EU) št. 1370/2013 bi morala pomoč za zasebno skladiščenje, ki se določi vnaprej, temeljiti na stroških skladiščenja in drugih ustreznih tržnih elementih. Primerno je določiti pomoč za fiksne stroške uskladiščenja in izskladiščenja zadevnih proizvodov ter pomoč na dan skladiščenja za stroške skladiščenja in financiranja.
                  
               
                     (6)
                  
                  
                     Zaradi upravne učinkovitosti in poenostavitve bi morali zahtevki zadevati le že uskladiščeno posneto mleko v prahu in varščina se ne bi smela zahtevati. V tem okviru je primerno določiti obdobje skladiščenja.
                  
               
                     (7)
                  
                  
                     Zaradi upravne učinkovitosti in poenostavitve bi bilo treba določiti minimalno količino proizvodov, ki jih je treba zajeti v vsakem zahtevku.
                  
               
                     (8)
                  
                  
                     Ukrepi proti pandemiji COVID19 lahko vplivajo na skladnost z zahtevami za preglede na kraju samem v zvezi s pomočjo za zasebno skladiščenje v skladu s členom 60 Izvedbene uredbe (EU) 2016/1240. Primerno je, da se državam članicam, ki jih navedeni ukrepi zadevajo, omogoči prožnost, tako da se podaljša obdobje za izvedbo pregledov uskladiščenja proizvodov ali da se jih nadomesti z drugimi ustreznimi dokazi in da se ne zahteva izvedba nenapovedanih pregledov. Zato je v tej uredbi primerno odstopati od nekaterih določb Izvedbene uredbe (EU) 2016/1240.
                  
               
                     (9)
                  
                  
                     Da bi ta uredba imela takojšen vpliv na trg in pripomogla k ustalitvi cen, bi morala začeti veljati dan po objavi v Uradnem listu Evropske unije.
                  
               
                     (10)
                  
                  
                     Ukrepi iz te uredbe so v skladu z mnenjem Odbora za skupno ureditev kmetijskih trgov –
                  
               SPREJELA NASLEDNJO UREDBO:
         
            Člen 1
            Predmet urejanja in področje uporabe
            
               1.   Ta uredba določa pomoč za zasebno skladiščenje posnetega mleka v prahu iz točke (g) prvega pododstavka člena 17 Uredbe (EU) št. 1308/2013 (v nadaljnjem besedilu: pomoč).
            
            
               2.   Če ni s to uredbo določeno drugače, se uporabljata Delegirana uredba (EU) 2016/1238 in Izvedbena uredba (EU) 2016/1240.
            
         
         
            Člen 2
            Upravičeni proizvodi
            Da bi bilo posneto mleko v prahu upravičeno do pomoči, mora biti neoporečne in zadovoljive tržne kakovosti in imeti poreklo iz Unije. Proizvod izpolnjuje zahteve iz oddelka VI Priloge VI k Delegirani uredbi (EU) 2016/1238.
         
         
            Člen 3
            Vložitev in dopustnost zahtevkov
            
               1.   Zahtevki za pomoč se lahko vložijo od 7. maja 2020. Zadnji datum za vložitev zahtevkov je 30. junij 2020.
            
            
               2.   Zahtevki zadevajo že uskladiščene proizvode.
            
            
               3.   Najmanjša količina na zahtevek je 10 ton.
            
         
         
            Člen 4
            Znesek pomoči in obdobje skladiščenja
            
               1.   Znesek pomoči se določi na naslednji način:
               
                           (a)
                        
                        
                           5,11 EUR na skladiščeno tono za fiksne stroške skladiščenja;
                        
                     
                           (b)
                        
                        
                           0,13 EUR na tono na dan pogodbenega skladiščenja.
                        
                     
            
               2.   Pogodbeno skladiščenje se konča dan pred dnem izskladiščenja.
            
            
               3.   Pomoč se lahko dodeli le, kadar obdobje pogodbenega skladiščenja znaša med 90 in 180 dnevi.
            
         
         
            Člen 5
            Pregledi
            
               1.   Kadar zaradi ukrepov proti pandemiji COVID-19 (v nadaljnjem besedilu: ukrepi) plačilna agencija ne more pravočasno izvesti pregledov iz člena 60(1) in (2) Izvedbene uredbe (EU) 2016/1240, lahko z odstopanjem od člena 60(1) in (2) navedene uredbe zadevna država članica:
               
                           (a)
                        
                        
                           podaljša obdobje iz prvega pododstavka člena 60(1) za izvedbo navedenih pregledov do 30 dni po koncu ukrepov ali
                        
                     
                           (b)
                        
                        
                           navedene preglede v obdobju uporabe ukrepov nadomesti z ustreznimi dokazi, vključno z geografsko označenimi fotografijami ali drugimi dokazi v elektronski obliki.
                        
                     
            
               2.   Kadar zaradi ukrepov plačilna agencija ne more opraviti nenapovedanih pregledov na kraju samem, z odstopanjem od prvega pododstavka člena 60(3) Izvedbene uredbe (EU) 2016/1240 v obdobju izvajanja ukrepov ni dolžna opraviti nenapovedanih pregledov.
            
         
         
            Člen 6
            Začetek veljavnosti
            Ta uredba začne veljati dan po objavi v Uradnem listu Evropske unije.
         
         
            Ta uredba je zavezujoča v celoti in se neposredno uporablja v vseh državah članicah.
            V Bruslju, 30. aprila 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 347, 20.12.2013, str. 671.
         
            (2)  UL L 346, 20.12.2013, str. 12.
         
            (3)  UL L 347, 20.12.2013, str. 549.
         
            (4)  Delegirana uredba Komisije (EU) 2016/1238 z dne 18. maja 2016 o dopolnitvi Uredbe (EU) št. 1308/2013 Evropskega parlamenta in Sveta glede javne intervencije in pomoči za zasebno skladiščenje (UL L 206, 30.7.2016, str. 15).
         
            (5)  Izvedbena uredba Komisije (EU) 2016/1240 z dne 18. maja 2016 o pravilih za uporabo Uredbe (EU) št. 1308/2013 Evropskega parlamenta in Sveta glede javne intervencije in pomoči za zasebno skladiščenje (UL L 206, 30.7.2016, str. 71).